b"\n_START_ARTICLE_\nLes Costello\n_START_SECTION_\nHokejska kariera\n_START_PARAGRAPH_\nCostello je leta 1943 zaigral za lokalno mo\xc5\xa1tvo South Porcupine Porkies v ligi Ontario Hockey Association. Zatem se je preselil v Toronto k mladinskemu mo\xc5\xa1tvu Toronto St. Michael's Majors, s katerim je nastopal v mladinski diviziji OHA lige. Z Majorsi je tudi dvakrat osvojil Memorial Cup, pokal za najbolj\xc5\xa1o kanadsko mladinsko hokejsko ekipo, in sicer v letih 1945 in 1947. Leta 1947 je za\xc4\x8del svojo profesionalno hokejsko pot, ko je okrepil AHL ekipo Pittsburgh Hornets. V Pittsburghu je ostal skoraj celotno sezono 1947/48, proti koncu sezone je namre\xc4\x8d debitiral v ligi NHL pri mo\xc5\xa1tvu Toronto Maple Leafs._NEWLINE_Za Maple Leafse je tisto sezono zaigral le na 5 tekmah kon\xc4\x8dnice, kar je bilo vseeno dovolj, da se je z novimi soigralci veselil slavja v finalu Stanleyjevega pokala. Za sezono 1948/49 je ostal v Torontu, a je v rednem delu lige NHL nato zaigral le na 15 sre\xc4\x8danjih. Sredi sezone se je tako vrnil k Pittsburgh Hornetsom in zanje do konca sezone zbral \xc5\xa1e 46 nastopov v ligi AHL. V Pittsburghu je preigral tudi celotno sezono 1949/50, z izjemo zaklju\xc4\x8dka sezone, ko se je vrnil v ligo NHL in Toronto Maple Leafsom pomagal na enem sre\xc4\x8danju kon\xc4\x8dnice. Maja 1950 je postavil drsalke v kot in se posvetil teolo\xc5\xa1kemu \xc5\xa1tudiju v semeni\xc5\xa1\xc4\x8du, ki ga je kronal s posve\xc4\x8denjem leta 1957.\n_START_SECTION_\nFlying Fathers\n_START_PARAGRAPH_\nCostello je leta 1962 s kolegom Brianom McKeejem ustanovil skupino Flying Fathers (Lete\xc4\x8di o\xc4\x8detje). \xc5\xa0lo je za skupino katoli\xc5\xa1kih duhovnikov, ki je za ekshibicijske namene igrala hokej na ledu. Skupino so sprva ustanovili le za nek dobrodelni dogodek, a so o\xc4\x8detje kmalu postali fenomen in so pri\xc4\x8deli z ekshibicijskimi turnejami po Severni Ameriki. Skupina dandanes \xc5\xa1e vedno obstaja in s hokejsko aktivnostjo \xc5\xa1e vedno zbira denar za dobrodelne namene._NEWLINE_Leta 1979 se je Costello na taborni\xc5\xa1kem izletu za 24 ur izgubil. V tem \xc4\x8dasu je utrpel hude ozebline, kasneje so mu morali celo amputirati nekaj no\xc5\xbenih prstov. \xc4\x8ceprav je odtlej njegovo hokejsko sposobnost mo\xc4\x8dno oslabil omenjeni hendikep, je vseeno ostal zvest ekipi in je odtlej pred tekmami v drsalke basal nogavice, da je premo\xc5\xa1\xc4\x8dal prazen prostor na mestu no\xc5\xbenih prstov. Slednje je naposled pritegnilo pozornost mednarodnih medijev, Costello se je tako pojavil v reviji People in v televizijski oddaji Real People._NEWLINE_Rezultat te medijske prepoznavnosti je sledil kmalu, saj je priznani filmski re\xc5\xbeiser Francis Ford Coppola skupini Flying Fathers ponudil filmski posel. Ford Coppola je v projekt celo privabil Wayna Gretzkyja, ki bi odigral glavno vlogo Lesa Costella. Zadeva je naposled padla v vodo, saj Gretzky ni prestal preizkusov in je v o\xc4\x8deh pristojnih ocenjevalcev obveljal za ne dovolj nadarjenega za tako velik filmski projekt. Ta Gretzkyjeva avantura v hollywoodske vode se vseeno ni kon\xc4\x8dala brez sadov, saj je na izletu za namene tega filmskega projekta spoznal svojo kasnej\xc5\xa1o \xc5\xbeeno Janet Jones._NEWLINE_Prijatelji in \xc5\xbeupljani so za 25. obletnico Costellove posvetitve organizirali nabirko. Z zbranim denarjem so Costellu kupili tovornjak, ki bi ga uporabljal za potrebe svojega dobrodelnega dela. Costello je tovornjak prodal in z denarjem kupil pohi\xc5\xa1tvo in hrano za potrebne dru\xc5\xbeine."